Tiia Immonen suree kadonnutta Iita-koiraansa. Se hävisi jälkiä jättämättä kotiverannalta.

Iita-koira katosi varkaudesta. Lukijan kuva

Varkaudessa, Harjurannassa asuva Tiia Immonen etsii kadonnutta koiraansa. Maanantaina kuusi vuotta täyttävä Iita-koira katosi mystisesti jälkiä jättämättä 2. joulukuuta.

Varkauden poliisista kerrotaan, että Iita-koiran katoamisesta on tehty rikosilmoitus.

– Esitutkintaa on tehty ja tehdään, rikoskomisario Kauko Kuismin kertoo Iltalehdelle.

Kuismin kertoo, ettei voi kommentoida asiaa enempää tässä vaiheessa esitutkintaa.

Outo laatikko tilalla

Iita on valtavan iso newfoundlandinkoira, eli se pitäisi kyllä nähdä, jos se kohdalle sattuu.Koiran katoaminen ajoittuu aamu viiden ja iltapäivä yhden välille. Tämän ajan talonväki oli töissä.

Paksuturkkinen Iita vietti päivän ulkoeteisessä, lukollisella verannalla.

Iltapäivällä Immonen tuli kotiin, mutta koirasta ei ollut paikalla enää jälkeäkään.

Sen sijaan kotona odotti outo laatikko.

– Eteisessä oli keskikokoinen pahvilaatikko, johon oli sullottu tiiviisti jätesäkkejä. Se ei ollut lähipiiristä kenenkään, vaan nostatti selkäkarvat pystyyn.

Murtojälkiä ei löytynyt.

Talo sijaitsee niemessä, jonka ympärillä on peltoja ja järvi. Järvessä oli riite, eikä siinä näkynyt putoamisjälkeä, jollaisen omistaja uskoo ison koiran jättäneen, mikäli se olisi järveen päätynyt.

Jälkiäkään ei näkynyt maassa.

Koiraa alettiin etsiä tarkistelemalla lähiseutua, kyselemällä naapureilta, haravoimalla maastoa ja niin edelleen. Etsijäkoirakin paikalla on käynyt.

Koiralle on jätetty hajuja, jos se olisikin lähistöllä ja päättäisi itse palata kotiin.

Koska mitään ei ole havaittu ja eteisestä löytyi tuntematon laatikko, Immonen uskoo koiran joutuneen vieraan mukaan. Hän on tehnyt siitä rikosilmoituksen.

– Näin vahvat merkit viittaavat siihen.

Hän lupaa maksaa koiran löytymisestä tai ratkaisevasta vihjeestä löytöpalkkion.

Juttua muokattu: 13.12. kello 13:32. Juttuun lisätty tieto, että tapaus on poliisin tutkinnassa.